Kristotɔ Akpaɖekedzimadelawo Le Ŋkeke Mamlɛawo Me
Kristotɔ Akpaɖekedzimadelawo Le Ŋkeke Mamlɛawo Me
“Womenye xexeame fe akpa aɖeke o, abe alesi nye hã nyemenye xexeame fe akpa aɖeke o ene.”—YOHANES 17:16, NW.
1, 2. Nya kae Yesu gblɔ tso eyomedzelawo fe fomedodo kple xexeame ŋu, eye biabia kawoe efe nyaawo fɔ ɖe te?
LE ZÃ mamlɛa le Yesu fe agbenɔnɔ abe amegbetɔ deblibo ene me la, edo gbe legbee aɖe ɖa efe nusrɔ̃lawo se. Esi wònɔ gbea dom ɖa la, egblɔ nya aɖe si ɖɔ Kristotɔ vavãwo katã fe agbenɔnɔ. Esi wònɔ nu fom tso eyomedzelawo ŋu la, egblɔ be: “Metsɔ wò nya la na wo gake xexeame lé fu wo elabena womenye xexeame fe akpa aɖeke o, abe alesi nye hã nyemenye xexeame fe akpa aɖeke o ene. Nyemele biabiam be, naɖe wo tso xexeame o, ke boŋ bena, nadzra wo ɖo tso vɔ̃ɖitɔ la si me. Womenye xexeame fe akpa aɖeke o, abe alesi nye hã nyemenye xexeame fe akpa aɖeke o ene.”—Yohanes 17:14-16, NW.
2 Yesu gblɔ zi eve sɔŋ be ye yomedzelawo menye xexeame fe akpa aɖeke o. Gawu la, vovototo ma ahe nyafoɖeamenuwo vɛ—xexeame alé fu wo. Ke hã, mele be dzidzi nafo Kristotɔwo o; Yehowa akpɔ wo ta. (Lododowo 18:10; Mateo 24:9, 13) Le Yesu fe nyaawo ta la, anyo be míabia be: ‘Nukatae Kristotɔ vavãwo menye xexeame fe akpa aɖeke ɖo o? Nukae xexeame fe akpa aɖeke manyemanye fia? Ne xexeame lé fu Kristotɔwo la, aleke wobua xexeamee? Vevietɔ la, aleke wobua xexeame fe dziɖuɖuwoe?’ Alesi Ŋɔŋlɔawo ɖo biabia siawo ŋui le vevie elabena eka mí katã.
“Mawu me Míetso”
3. (a) Nukae ɖea mí ɖe vovo tso xexeame ŋu? (b) Kpeɖodzi kae li si fia be ‘vɔ̃ɖitɔ la fe ŋusẽ tee’ xexeame le?
3 Susu ɖeka si ta míenye xexeame fe akpa aɖeke o enye fomedodo kplikplikpli si le mía kple Yehowa dome. Apostolo Yohanes ŋlɔ bena: “Míenyae bena, Mawu me míetso, eye xexeme blibo la katã le vɔ̃ɖitɔ la me.” (Yohanes I, 5:19) Nya siwo Yohanes gblɔ tso xexeame ŋu la nye nyatefe matrɔmatrɔ. Aʋawɔwɔ, nuvlowɔwɔ, ŋutasesẽ, ameteteɖeanyi, anukwaremaɖimaɖi, kple agbegbegblẽnɔnɔ si do agbogbo egbea nye Satana fe ŋusẽkpɔɖeamedzi fe kpeɖodzi, ke menye Mawu tɔ o. (Yohanes 12:31; Korintotɔwo II, 4:4; Efesotɔwo 6:12) Ne ame aɖe va zu Yehowa Ðasefo la, makpɔ gome le nuwɔna gbegblẽ mawo me alo ada asi ɖe wo dzi o, eye ema ana manye xexeame fe akpa aɖeke o.—Romatɔwo 12:2; 13:12-14; Korintotɔwo I, 6:9-11; Yohanes I, 3:10-12.
4. Mɔ kawo nue míeɖenɛ fiana le be míenye Yehowa tɔ?
4 Yohanes gblɔ be to vovo na xexeame la, Kristotɔwo ya ‘tso Mawu me.’ Amesiame si tsɔ eɖokui ɖe adzɔgbe na Yehowa la nye etɔ. Apostolo Paulo gblɔ be: ‘Ne míele agbe la, míele agbe na Yehowa, eye ne míeku la, míeku na Yehowa. Eyata ne míele agbe alo míeku o, Yehowa tɔ míenye.’ (Romatɔwo 14:8; Psalmo 116:15) Esi míenye Yehowa tɔ ta la, eya ɖeka koe míesubɔna. (Mose II, 20:4-6) Esia ta Kristotɔ vavã metsɔa eɖokui kea xexeme taɖodzinu aɖeke o. Eye togbɔ be edea bubu dukɔtefenɔnuwo ŋu hã la, metoa nuwɔna me dea ta agu na wo loo alo dea ta agu na wo le dzime o. Le nyatefe me la, medea ta agu na kamedefefewɔla xɔŋkɔwo alo egbeŋkekea me legba bubuwo o. Ke hã, edea bubu gome si le ame bubuwo si be woawɔ nusi dze wo ŋu la ŋu, gake Wɔla la koe wòdea ta agu na. (Mateo 4:10; Nyaɖeɖefia 19:10) Esia hã na wòɖe vovo tso xexeame ŋu.
“Nye Fiaɖufe Metso Xexe sia me O”
5, 6. Aleke Mawu fe fiaɖufea teviwo nyenye ɖe mí ɖe vovo tso xexeame ŋui?
5 Kristotɔwo nye Kristo Yesu yomedzelawo kple Mawu fe Fiaɖufe teviwo, si hã na womenye xexeame fe akpa aɖeke o. Esi Yesu nɔ Pontio Pilato ŋkume wònɔ ʋɔnu drɔ̃mee la, egblɔ be: “Nye fiaɖufe metso xexe sia me o; nye fiaɖufe, ɖe wòtso xexe sia me la, ne nye dɔlawo aʋli tanye, bena womagadem asi na Yudatɔwo o; ke azɔ la nye fiaɖufe metso afisia o.” (Yohanes 18:36) Fiaɖufea dzie woato akɔ Yehowa fe ŋkɔ ŋu, aʋli efe dziɖulanyenye ta, eye woawɔ efe lɔlɔ̃nu le anyigba dzi abe alesi wòle le dzifo ene. (Mateo 6:9, 10) Le Yesu fe subɔsubɔdɔa katã me la, eɖe gbefã Fiaɖufea ŋuti nya nyui eye wògblɔ be ye yomedzelawo aɖe gbefãe vaseɖe nuɖoanyi sia fe nuwuwu ke. (Mateo 4:23; 24:14) Le fe 1914 me la, Nyaɖeɖefia 11:15 me nyagblɔɖinyawo va eme be: “Xexemefiaɖufe la trɔ zu mía Afetɔ kple efe Kristo la tɔ, eye wòaɖu fia tso mavɔ me yi ɖe mavɔ me.” Etefe madidi o la, Dzifofiaɖufe ma koe aɖu fia ɖe amefomea dzi. (Daniel 2:44) Ɣeyiɣi aɖe ava, esime woazi xexeame fe dziɖulawo gɔ̃ hã dzi be woana ta efe ŋusẽ.—Psalmo 2:6-12.
6 Esiawo katã ɖoa ŋku edzi na mí egbea be Mawu fe Fiaɖufea teviwoe Kristotɔ vavãwo nye, eye wowɔna ɖe Yesu fe nuxlɔ̃ame be ‘woadi mawufiaɖufea kple efe dzɔdzɔenyenye gbãgbiagbã’ la dzi. (Mateo 6:33) Ema menaa wogbea anukwareɖiɖi na dukɔ si me wole la o, gake eɖea wo ɖe vovo tso xexeame ŋu le gbɔgbɔ me. Kristotɔwo fe dɔ vevitɔ egbea, abe alesi wònɔ le fe alafa gbãtɔ me ene, enye be ‘woaɖi ɖase le Mawu fe fiaɖufea ŋuti tsitotsito.’ (Dɔwɔwɔwo 28:23) Ŋusẽ mele amegbetɔ dziɖuɖu aɖeke si be wòado kplamatse dɔ ma si Mawu de wo si la o.
7. Nukatae Kristotɔ vavãwo medea akpa aɖeke dzi o, eye aleke woɖe esia fiae?
7 Le ɖekawɔwɔ me kple Yehowa tɔ nyenye, kple Yesu yomedzelawo nyenye kpakple Mawu fe Fiaɖufea teviwo nyenye la, Yehowa Ðasefowo mede nu fe alafa 20 kple alafa 21 lia me dukɔmevi kple dukɔwo dome ʋawo me o. Womede akpa aɖeke dzi, tsɔ tu ɖe ame aɖeke ŋu, hekaka xexeme nukpɔsusu aɖeke o. Le xɔse ɖeɖe fia nukutɔe le tsitretsiɖeŋu siwo dze abe ɖe womate ŋu anɔ te ɖe wo nu o ene me la, wowɔ ɖe gɔmeɖose si woɖe fia Nazi dziɖulawo le Germany le fe 1934 me dzi, be: “Míedea nu dunyahenya aɖeke me o, gake míetsɔ mía ɖokui katã ɖe adzɔgbee na Mawu fe fiaɖufe si le Kristo efe Fia te la. Míawɔ nu vevi alo agblẽ nu le ame aɖeke ŋu o. Míadi be míanɔ ŋutifafa me ahawɔ nyui na amewo katã ne mɔnukpɔkpɔa su mía si.”
Kristo fe Amedɔdɔwo Kple Dɔtsɔlawo
8, 9. Mɔ ka nue Yehowa Ðasefowo nye amedɔdɔwo kple dɔtsɔlawo le egbea, eye aleke esia kpɔa ŋusẽ ɖe wofe fomedodo kple dukɔwo dzii?
8 Paulo yɔ eɖokui kple ehati Kristotɔ amesiaminawo be ‘amedɔdɔwo le Kristo tefe, abe ɖe Mawu le nu xlɔ̃m to yewo dzi ene.’ (Korintotɔwo II, 5:20; Efesotɔwo 6:20) Tso keke fe 1914 me ke la, woate ŋu ayɔ Kristotɔ amesiaminawo wòasɔ be Mawu-fiaɖufea, si fe “viwo” wonye la, fe amedɔdɔwo. (Mateo 13:38; Filipitɔwo 3:20; Nyaɖeɖefia 5:9, 10) Tsɔ kpe ɖe eŋu la, Yehowa ɖe “alẽ bubuwo” fe ‘ameha gã aɖe,’ siwo nye Kristotɔ siwo si anyigbadzinɔnɔ fe mɔkpɔkpɔ le la tso dukɔwo me, be woado alɔ amesiaminawo le dɔ si gbe wodɔ wo ɖo la wɔwɔ me. (Nyaɖeɖefia 7:9; Yohanes 10:16) Woate ŋu ayɔ ‘alẽ bubu’ siawo be Mawu-fiaɖufea fe “dɔtsɔlawo.”
9 Amedɔdɔ kple efe dɔwɔhatiwo medea nu dukɔ si me wole subɔsubɔm le fe nyawo me o. Nenema ke Kristotɔwo medea nu xexeame dukɔwo fe dunyahenyawo me o. Womedea dukɔ, amefomevi, habɔbɔ, alo asitsahabɔbɔ aɖeke dzi alo tsia tre ɖe eŋu o. (Dɔwɔwɔwo 10:34, 35) Ke boŋ wowɔa “nu nyui na amesiame.” (Galatiatɔwo 6:10) Yehowa Ðasefowo fe akpaɖekedzimademade fia be ame aɖeke mate ŋu agbe wofe gbedasia ahagblɔ be wole amefomevi, dukɔ, alo to aɖe me tɔwo fe futɔwo dzi tae yegbe ɖo wòasɔ o.
Lɔlɔ̃ Dea Dzesi Wo
10. Aleke gbegbee lɔlɔ̃ nye nu vevi na Kristotɔe?
10 Tsɔ kpe ɖe nya siwo míegblɔ va yi ŋu la, Kristotɔwo medea nu xexeame fe nyawo me o le woa kple wo nɔvi Kristotɔwo bubuwo dome fomedodo ta. Yesu gblɔ na eyomedzelawo be: “Esia me amewo katã woanyae le bena, nye nusrɔ̃lawo mienye, ne lɔlɔ̃ le mia dome.” (Yohanes 13:35) Kristotɔnyenye fe akpa vevi aɖee nɔvilɔlɔ̃ nye. (Yohanes I, 3:14) Esi wòlɔ fomedodo si le Kristotɔ kpakple Yehowa kple Yesu dome ɖe eme ta la, woa kple Kristotɔ bubuwo dome fomedodo le kplikplikpli. Menye hame si me wòle me tɔwo koe wòlɔ̃na o. Elɔ̃a ‘nɔviawo fe xexeame katã fe habɔbɔa.’—Petro I, 5:9.
11. Aleke lɔlɔ̃ si le Yehowa Ðasefowo me na wo nɔewo kpɔ ŋusẽ ɖe wofe agbenɔnɔ dzii?
11 Egbea la, Yehowa Ðasefowo ɖea wofe nɔvilɔlɔ̃ fiana to Yesaya 2:4 me nyawo dziwɔwɔ me: “Woatsɔ wofe yiwo atu kodziwoe, eye woatsɔ wofe akplɔwo atu hɛ gobɛwoe; dukɔ magatsɔ yi ɖe dukɔ ŋu azɔ o, eye womagasrɔ̃ aʋawɔwɔ hã azɔ o.” Esi wònye Yehowae fiaa nu Kristotɔ vavãwo ta la, wole ŋutifafa me kple Mawu kpakple wo nɔewo. (Yesaya 54:13) Esi wolɔ̃ Mawu kple wo nɔviwo ta la, nunya manɔ eme be woatsɔ tu ɖe wo hati Kristotɔwo—alo ame bubu aɖeke—ŋu le dukɔ bubuwo me o. Ŋutifafa kple ɖekawɔwɔ si le wo dome nye wofe tadedeagu fe akpa vevi aɖe, si ɖenɛ fiana be Mawu fe gbɔgbɔ le wo dzi nyatefe. (Psalmo 133:1; Mixa 2:12; Mateo 22:37-39; Kolosetɔwo 3:14) ‘Wodia ŋutifafa eye wotiaa eyome’ esi wonyae be “Yehowa fe ŋkuwo le ame dzɔdzɔewo ŋu” ta.—Psalmo 34:15, 16.
Alesi Kristotɔwo Bua Xexeamee
12. Nɔnɔme kae Yehowa ɖe fia xexeame si Yehowa Ðasefowo srɔ̃na, eye le mɔ ka nu?
12 Yehowa drɔ̃ fɔbuʋɔnu xexe sia xoxo, gake mekpɔ drɔ̃ ʋɔnu ame ɖekaɖekawo le eme haɖe o. Ato Yesu dzi awɔ ema le Eya ŋutɔ fe ɣeyiɣiɖoɖi dzi. (Psalmo 67:4, 5; Mateo 25:31-46; Petro II, 3:10) Ke hã, eɖe lɔlɔ̃ gã aɖe fia amefomea. Etsɔ efe Tenuvi gɔ̃ hã na bena mɔnukpɔkpɔ nasu amesiame si be wòakpɔ agbe mavɔ. (Yohanes 3:16) Esi míenye Kristotɔwo ta la, míesrɔ̃a Mawu fe lɔlɔ̃ la to mɔnuɖoɖo siwo Mawu wɔ hena ɖeɖekpɔkpɔ la gbɔgblɔ na amewo me, ne wogbea míafe nyawo zi geɖe hã.
13. Aleke wòle be míabu xexeame dziɖulawoe?
13 Aleke wòle be míabu xexeame dziɖulawoe? Paulo ɖo nyabiase ma ŋu esime wòŋlɔ bena: “Amesiame nabɔbɔ eɖokui na dziɖuɖu, siwo ŋusẽ li na. Elabena dziɖuɖu aɖeke meli o, negbe esi tso Mawu gbɔ ko; ke dziɖuɖu, siwo li la, Mawue ɖo wo anyi.” (Romatɔwo 13:1, 2) Amegbetɔwo le ŋusẽnɔfe (siwo lolo alo le sue ne wotsɔe sɔ kple wo nɔewo, gake mede Yehowa tɔ nu gbeɖegbeɖe o) si “seɖofe li na” esi Ŋusẽkatãtɔ la ɖe mɔ na wo ta. Kristotɔ bɔbɔa eɖokui na dziɖuɖu elabena ema nye efe toɖoɖo Yehowa fe akpa aɖe. Ke ne amegbetɔdziɖuɖu fe nudidiwo tsi tre ɖe Mawu tɔ ŋu ya ɖe?
Mawu fe Se Kple Kaisaro Tɔ
14, 15. (a) Aleke Daniel wɔ fo asa na gege ɖe nya me le toɖoɖo fe nyaa mee? (b) Tiatia kae Hebri-vi etɔ̃awo wɔ esi womate ŋu afo asa na nya me ɖoɖo le toɖoɖo fe nyaa me o?
14 Daniel kple efe zɔhɛ etɔ̃awo ɖo alesi woada asɔ le amegbetɔdziɖuɖuwo fe se kple Mawu tɔ dziwɔwɔ me fe kpɔɖeŋu nyui aɖe ɖi. Esi Hebri-ɖekakpuivi eneawo nɔ aboyo me le Babilon la, wowɔ dukɔ ma fe sewo dzi si na wotia wo enumake hena hehe tɔxɛ aɖewo xɔxɔ. Esi Daniel kpɔe dze sii be hehexɔxɔa ate ŋu akplɔ yewo ade Yehowa fe Se dzi dada me la, elé nya la kpɔ kple ɖoɖoa nu nɔla. Esia na wowɔ ɖoɖo tɔxɛwo le bubudede Hebri-vi eneawo fe dzitsinya ŋu ta. (Daniel 1:8-17) Yehowa Ðasefowo srɔ̃a Daniel fe kpɔɖeŋu ne wotsɔ aɖaŋudzedze ɖe wofe nukpɔsusuwo me na dɔnunɔlawo bena woafo asa na gege ɖe kuxiwo me madzemadzee.
15 Gake ɣebubuɣi la, womegate ŋu fo asa na ɖokuibɔbɔ ŋuti nyafoɖeamenu o. Babilon-fia wɔ legba kɔkɔ aɖe ɖe Dura-bali me hede se na amegãwo kple nutome dzikpɔlawo be woafo fu hena eŋukɔkɔ. Ɣemaɣi la, woɖo Daniel xɔlɔ̃ etɔ̃awo Babilon nutome dzikpɔlawoe, eyata sededea lɔ woawo hã ɖe eme. Esi wɔnaa ɖo akpa aɖe la, ehiã be takpelaawo katã nabɔbɔ ade ta agu na legba la. Gake Hebri-viawo nyae be nusia tsi tre ɖe Mawu fe se ŋu. (Mose V, 5:8-10) Eyata esi amesiame bɔbɔ de ta agu la, woawo ya kpɔtɔ nɔ tsitre. Esi wogbe toɖoɖo fia fe sededea ta la, wodze ŋgɔ ku dziŋɔ aɖe, eye nukumɔ aɖe ko dzie woato aɖe wofe agbe; gake wotiae be yewoaku tsɔ wu be yewoagbe toɖoɖo Yehowa.—Daniel 2:49–3:29.
16, 17. Nya kae apostoloawo gblɔ esi wode se na wo be woadzudzɔ gbefãɖeɖe, eye nukatae?
16 Le fe alafa gbãtɔ me la, wokplɔ Yesu Kristo fe apostolowo va Yuda-nunɔlawo ŋkume le Yerusalem hede se na wo be woadzudzɔ gbefãɖeɖe le Yesu fe ŋkɔa dzi. Aleke wowɔ nui? Yesu de dɔ asi na wo be woawɔ dukɔwo katã, si me Yudea hã le, me tɔwo woanye nusrɔ̃lawo. Egblɔ na wo hã be woanye yefe ɖaseɖilawo le Yerusalem kple xexeame fe akpa kpɔtɔeawo. (Mateo 28:19, 20; Dɔwɔwɔwo 1:8) Apostoloawo nya be nusi Mawu di be yewoawɔ ŋuti see Yesu de na yewo. (Yohanes 5:30; 8:28) Eyata wogblɔ be: “Ele be, [míabu] Mawu awu amewo.”—Dɔwɔwɔwo 4:19, 20; 5:29.
17 Menye aglãe apostoloawo dze o. (Lododowo 24:21) Gake esi dziɖula siwo nye amegbetɔwo de se na wo be woagawɔ Mawu fe lɔlɔ̃nu o la, nya si wogblɔ koe nye be ‘Ele be yewoaɖo to Mawu, menye amegbetɔ o.’ Yesu gblɔ be ele be míatsɔ nusi nye ‘Kaisaro tɔ na Kaisaro, eye nusi nye Mawu tɔ na Mawu.’ (Marko 12:17) Ne míegbe wɔwɔ ɖe Mawu fe se dzi le amegbetɔ aɖe fe gbeɖeɖe ta la, ke míele nusi nye Mawu tɔ la tsɔm na amegbetɔ. Ðe ema tefe la, míexea nusianu si fe fe si míenyi le Kaisaro ŋu la nɛ, gake míedea dzesii be Yehowa fe ŋusẽe fo ɖesiaɖe ta. Eyae nye Xexeame Katã fe Dziɖulagã, Wɔla la, si nye ŋusẽwo katã Tsofe.—Nyaɖeɖefia 4:11.
Míanɔ Te Sesĩe
18, 19. Tsitrenɔnɔ sesĩe fe kpɔɖeŋu nyui kae mía nɔvi geɖe ɖo, eye aleke míate ŋu asrɔ̃ wofe kpɔɖeŋuae?
18 Le ɣeyiɣi siawo me la, xexeame dziɖuɖu akpa gãtɔ lɔ̃ ɖe Yehowa Ðasefowo fe akpaɖekedzimademadea dzi, eye míekpɔa ŋudzedze ɖe esia ŋu. Gake le dukɔ aɖewo me la, Ðasefowo dzea ŋgɔ tsitretsiɖeŋu sesẽwo. Le fe alafa 20 lia katã me va ɖo fifia la, mía nɔviŋutsu kple nɔvinyɔnu aɖewo ʋli kalẽtɔe, hele “xɔse fe ʋiʋli nyui la” ʋlim le gbɔgbɔmegɔmesese nu.—Timoteo I, 6:12.
19 Aleke míate ŋu anɔ te sesĩe abe woamawo ene? Gbã la, míeɖoa ŋku edzi be ele be míakpɔ mɔ na tsitretsiɖeŋu. Mele be míaɖi vo alo wòawɔ nuku na mí ne wotsi tre ɖe mía ŋu o. Paulo xlɔ̃ nu Timoteo be: “Amesiwo katã dina be, yewoanɔ agbe ɖe mawusosroɖa nu le Kristo Yesu me la, woati woawo hã yome tsã.” (Timoteo II, 3:12; Petro I, 4:12) Le xexe si me Satana kpɔ ŋusẽ ɖe nuwo dzi le me la, nukatae míado go tsitretsiɖeŋu o? (Nyaɖeɖefia 12:17) Zi alesi míeyi edzi lé nutefewɔwɔ me ɖe asi la, ame aɖewo anɔ anyi godoo siwo ‘míafe nu awɔ nuku na eye woayi edzi anɔ busunyawo gblɔm ɖe mía ŋu.’—Petro I, 4:4.
20. Nyatefenya doŋusẽame kawo dzie woɖo ŋkui na mí?
20 Evelia, míeka ɖe edzi be Yehowa kple efe dɔlawo akpe ɖe mía ŋu. Abe alesi Elisa si nɔ anyi le blema gblɔ ene la, “amesiwo le mía dzi la, sɔ gbɔ wu amesiwo le wo dzi.” (Fiawo II, 6:16; Psalmo 34:8) Anye be Yehowa ŋutɔ fe tameɖoɖo nyui aɖe tae wòɖe mɔ be tsitretsiɖeŋulawo fe nyafoɖeamenu nayi edzi hena ɣeyiɣi aɖe ɖo. Ke hã ana ŋusẽ si míehiã atsɔ anɔ te ɖe wo nui la mí ɣesiaɣi. (Yesaya 41:9, 10) Wowu ame aɖewo, gake ema medoa vɔvɔ̃ na mí o. Yesu gblɔ be: “Migavɔ̃ amesiwo wua ŋutilã gake womete ŋu wua luʋɔ la o, ke boŋ mivɔ̃ amesi ate ŋu atsrɔ̃ luʋɔ kple ŋutilã siaa le [Gehenna, NW ].” (Mateo 10:16-23, 28) “Amedzrowo kple mɔzɔlawo” koe míenye le nuɖoanyi sia me. Míezãa míafe ɣeyiɣi le afisia ɖe nusi míawɔ míafe “asi nasu agbe vavã la,” si nye agbe mavɔ le Mawu fe xexe yeyea me dzi ŋu. (Petro I, 2:11; Timoteo I, 6:19) Zi alesi míeyi edzi le nutefe wɔm na Mawu la, amegbetɔ aɖeke mate ŋu axɔ tefeɖoɖo ma le mía si o.
21. Nukae wòle be míalé ɖe susu me ɣesiaɣi?
21 Eyata mina míaɖo ŋku fomedodo xɔasi si le mía kple Yehowa Mawu dome dzi. Mina míakpɔ ŋudzedze ɖe yayra si wònye be míenye Kristo yomedzela kple Fiaɖufea teviwo la ŋu ɣesiaɣi. Mina míalɔ̃ mía nɔviwo tso dzi blibo me, eye mina dzi nadzɔ mí le lɔlɔ̃ si woɖena fiaa mí ɣesiaɣi la ta. Ƒo wo katã ta la, mina míawɔ ɖe hakpala la fe nyawo dzi be: “Kpɔ mɔ na Yehowa, sẽ ŋu, eye nalé dzi ɖe fo! Ẽ, kpɔ mɔ na Yehowa!” (Psalmo 27:14; Yesaya 54:17) Ekema míanɔ te sesĩe akpɔtɔ alé míafe mɔkpɔkpɔa me ɖe asi, abe Kristotɔ gbogbo siwo nɔ anyi do ŋgɔ na mí ene—anye Kristotɔ nutefewɔla akpaɖekedzimadela siwo menye xexeame fe akpa aɖeke o.
Àte Ŋu Aɖe Wo Mea?
• Aleke míafe fomedodo kple Yehowa ɖe mí ɖe vovo tso xexe sia me ŋui?
• Esi míenye Mawu fe Fiaɖufea teviwo ta la, aleke míedea akpa aɖeke dzi le xexe sia mee o?
• Mɔ kawo nue lɔlɔ̃ na mía nɔviwo naa míedea akpa aɖeke dzi o, eye wòɖea mí ɖe vovo tso xexeame ŋui le?
[Biabiawo]
[Nɔnɔmetata si le axa 15]
Aleke mía ɖokui bɔbɔ ɖe Mawu fe Fiaɖufea te kpɔa ŋusẽ ɖe míafe fomedodo kple xexeame dzii?
[Nɔnɔmetata si le axa 16]
Hutu kple Tutsi tɔ tsɔ dzidzɔ le dɔ wɔm ɖekae
[Nɔnɔmetata si le axa 17]
Nɔvi Kristotɔ siwo nye Yudatɔwo kple Arabtɔwo
[Nɔnɔmetata si le axa 17]
Serbia, Bosnia, kple Croatia Kristotɔwo dea ha kple wo nɔewo
[Nɔnɔmetata si le axa 18]
Nukae nye nu nyuitɔ si wòle be míawɔ ne dziɖulawo de se na mí be míada Mawu fe se dzi?
ewe_Latn ewe_Latn ewe_Latn ewe_Latn ewe_Latn ewe_Latn ewe_Latn ewe_Latn ewe_Latn ewe_Latn ewe_Latn ewe_Latn ewe_Latn ewe_Latn ewe_Latn ewe_Latn ewe_Latn ewe_Latn ewe_Latn ewe_Latn ewe_Latn ewe_Latn ewe_Latn ewe_Latn ewe_Latn ewe_Latn ewe_Latn ewe_Latn ewe_Latn ewe_Latn ewe_Latn ewe_Latn ewe_Latn ewe_Latn ewe_Latn ewe_Latn ewe_Latn ewe_Latn ewe_Latn ewe_Latn ewe_Latn ewe_Latn ewe_Latn ewe_Latn ewe_Latn ewe_Latn ewe_Latn ewe_Latn ewe_Latn ewe_Latn ewe_Latn ewe_Latn ewe_Latn ewe_Latn ewe_Latn ewe_Latn ewe_Latn ewe_Latn ewe_Latn ewe_Latn ewe_Latn